google/wiki40b huggingface dataset:
Mesopotaamia

Asend ja loodusolud

Mesopotaamia asub Pärsia lahte suubuva Tigrise ja Eufrati jõe kesk- ja alamjooksualal. Maavaradelt oli Mesopotaamia ala vaene, hulgaliselt leidus ainult savi ja pilliroogu. Kivi, puidu ja metallide hankimiseks oldi sunnitud suhtlema naaberaladega, mis tõi kaasa avatuse välismaailmale.

Kuningas, riigikorraldus ja sõjavägi

Kuningavõim oli absoluutne — kuningas oli sõjaväe ülemjuhataja, seadusandja, kohtumõistja ja ülempreester. Kuningavõim oli Jumalalt, kuid kuningas oli jumalate esindaja oma rahva ees.
Territoorium oli jaotatud suurmaavaldusteks, millel olid omad maksud ja sõjaväekohustus.

Mesopotaamia õiguskord

1901. aastal leidsid prantsuse arheoloogid kuningas Hammurapi korraldusel püstitatud seadustetulba, mis asub tänapäeval Pariisis Louvre'i muuseumis. Iga süüteo puhul oli ette nähtud kindel karistus. Selle 282 paragrahvi püüdsid kaitsta ühiskonda tapmiste, vigastamiste, varguste, renditud varaga hooletu ümberkäimise, pettuse, nõiduse, perekondlike üleastumiste ja muude kuritegude eest. Kui süüdlane ja kannataja olid seisuse poolest võrdsed, siis rakendati "silm silma, hammas hamba vastu põhimõtet".

Kujutav kunst

Seotud arhitektuuriga, sest maali ja reljeefi kasutati hoonete kaunistamisel.
Honda

Ajalugu

Ettevõtte asutas Sōichirō Honda, iseõppinud insener, kes oli täiustanud sisepõlemismootori kolbe. Ta sai Toyotaga lepingu ja hakkas selle jaoks kolbe tootma. Tehas hävis maavärinas.
Teise maailmasõja ajal ja järel oli Jaapanis bensiinist suur puudus. Isegi Honda ei saanud oma autot kasutada. Seetõttu tuli talle pähe mõte paigaldada väike mootor jalgrattale. See äratas üldsuse tähelepanu ning Honda asutas taas ettevõtte, mis seekord tootis väikesi kahetaktilisi mootoreid mopeedidele ja mootorratastele. Ta kutsus Jaapani 18 tuhande jalgrattapoe omanikke üles osalema sõjast räsitud maa majanduse taastamises ning kogus niimoodi piisavalt kapitali, et hakata tootma oma esimest mootorratast Honda Cub. See juhtus 1948 ja seda loetakse Honda sünniaastaks. Tema ettevõte kasvas kiiresti ning 1964 tõusis see maailma suurimaks mootorrataste tootjaks.
1963 hakkas Honda tootma autosid. Selle aasta augustis valmis väikeveok Honda T360, millel oli väike 356 cm³ töömahuga bensiinimootor. Samal aastal tuli välja ka sportauto Honda S500, millel oli 44-hobujõuline 531 cm³ töömahuga mootor ja mis maksis 1275 USA dollarit.

Müük Eestis

Augustis 2007 müüdi Eestis 295 uut Honda sõiduautot, kõige rohkem Honda Civicut (113). Honda oli uute sõiduautode müügi poolest Toyota järel teisel kohal.
Tartu vapp

Tartu vapp on Tartu maakonnas asuva Eesti linna Tartu vapp.
Vapp on kinnitatud 20. mail 1992.
Praegune vapi kujutis ning punavalge lipp kinnitati linna ametlikeks sümboliteks 1928. aastal.

Vapi kirjeldus

Punasel kilbil on hõbedane, korrapärastest kividest laotud, sakmetega linnamüür väravaga ja kahe torniga mõlemas otsas. Tornide alakorrusel on kaarjad hõbedased nišid. Tornide ülakorrusel on neliksiiruse motiivid sõõrides. Teise korruse lõpetab sakmeline serv. Tornide kooniliste kivikatuste tippudes on kuldsed ristid. Tornide vahelises müüris asuvas kaarjas, ülestõstetud langevõrega väravaavas on punasel taustal hõbedane kuueharuline täht ja selle all otstest seina kinnitatud kett. Tornide vahel, müüri kohal hõljuvad ristatutena hõbedane võti vasakult alt paremale üles, keelega ülespoole ja seda kattev kuldse käepidemega hõbedane mõõk paremalt alt vasakule üles. 
1940. aastal koostatud Vabariigi Presidendi otsuse kavas on vapi kirjeldus järgmine: Tartu linna vapiks on kilbi punasel väljal hõbedane, sakmetega lossi kivisein lahtise värava ja kahe torniga. Kummagi torni koonusekujulisel katuseharjal on kreekakujuline kuldne rist. Väravas asetseb mustavärviline langevõre, selle all kuueharaline hõbedane täht; tähe all, otsadest seina kinnitatud, mustavärviline ahel. Tornide vahel värava kohal põikasendis kaheterane, sirge, hõbedane mõõk kuldse käepidemega vasakul all ja ristipandult hõbedase võtmega, mille keel pööratud ülespoole.

Tõlgendus

Võti ja mõõk värava kohal on Tartu piiskopkonna ja linna kaitsepühakute Peetruse ja Pauluse atribuudid.
Ajaloolase Malle Salupere andmeil on Tartu vapil kujutatud kaubalinna avatud väravat, mis esineb kõigi nende hansalinnade vappidel, kelle kaitsepühakuteks on Peetrus ja Paulus. Ekslik on aga levinud tõlgendus, mille järgi vapp kujutab Tartu toomkiriku torne. Samuti ei ole Tartu vappi annetanud Poola kuningas Stefan Batory, kes andis Tartule lipu.
Ulvi Wirén

Ulvi Wirén on eesti kirjanik, kes kirjutab peamiselt soome keeles. Ta on kirjutanud raamatuid looduskaitsest ja soome-eesti keeleraamatuid.
Ta on lõpetanud Tartu ülikooli arstiteaduskonna.
Aastast 1998 elab ta Soomes. Ta töötab Helsingis masseerijana.
Sten Indrikson

Sten Indrikson (sündinud 2. oktoobril 1990 Tallinnas) on Eesti endine ujuja.
Ta lõpetas 2010. aastal Tallinna Kristiine Gümnaasiumi.

Ujujana

Alustas ujumisega 1999. aastal Kalevi Tallinna ujumiskoolis oma ema Kaire Indriksoni, Leili Heina, Viive Solli ja Urmas Jaamuli ning alates 2008. aastast taas oma ema juhendamisel. 
Sai maailmameistrivõistlustel 2009. aastal 100 m liblikujumises 77. koha ja 4 x 100 m kombineeritud teateujumises Eesti võistkonnas 26. koha ning Euroopa meistrivõistlustel 2010. aastal 50 m liblikujumises 43. koha ja 100 m liblikujumises 49. koha. 
Tuli liblik-, kompleks- ja teateujumises 2009. aastal suvistel meistrivõistlustel 4 korda ning aastatel 2006 ja 2008–2009 lühiraja meistrivõistlustel 7 korda Eesti meistriks. Püstitas ühe korra teateujumises Eesti rekordi. Kuulus aastatel 2007–2010 Eesti koondisse.

Isklikku

Tema ema on endine ujuja Kaire Indrikson.
Mooses

Moosese kutsumislugu

Mooses ajas oma äia karja kõrbe taha Hoorebi mäe juurde. Seal silmas ta kummalist kibuvitsapõõsast, mis põles, aga ei põlenud ära (põlev põõsas). Siis kohtus Mooses oma esiisade Jumalaga, kes tegi karjasest rahva juhi. (2Ms 3).

Väljaränd Egiptusest

Ajaloolased vaidlevad nii väljarännu aja (15. sajand eKr või 13. sajand eKr) kui ka rännumarsruudi üle.
Mitte ükski Egiptuse allikas ei kinnita, et sel ajal oleks märkimisväärne hulk inimesi emigreerunud, samuti ei ole andmeid, et mõni sõjaväeüksus oleks neid jälitades uppunud.
Lege Artis Film

OÜ Lege Artis Film on Eesti filmitootja. OÜ asutati 1993.
Gifu prefektuur

Reljeef

Prefektuuri on mägine, lääneosas asub Ryōhaku mäestik, idaosas Hida ahelik.
Suuremad jõed on Hida, Kiso, Ibi ja Nagara jõgi.

Sümbolid

Gifu prefektuuri tunnuslind on lumepüü (Lagopus mutus), tunnuspuu on ida-jugapuu (Taxus cuspidata) ja tunnuslill hundihammas (Astragalus sinicus).

Haldusjaotus

Gifu prefektuur on jaotatud 42 omavalitsuseks, millest 21 on suurlinnad (市 shi).
Hugli

Hugli (ka Hooghly või Hoogli; bengali keeles হুগলী) on umbes 260 km pikkune jõgi Lääne-Bengalis Indias.
Algab Gangese parempoolse harujõena, ülemjooksul kannab Bhagirathi nime, suubub Bengali lahte.
Hugli ääres on Kolkata (Kalkuta) linn.
Roheline miil

Sisu

Cold Mountaini vangla surmamõistetute osakonnas hukatakse vangid elektritoolil. Teekond vangikongist hukkamiskambrisse on kaetud rohelise linoleumiga ning kannab nime "Roheline miil". Kui vanglasse satub topeltmõrva eest surmamõistetud John Coffey, ei usu keegi, isegi mitte valvurid, et ta oleks midagi sellist teha suutnud. Coffeyl on mingid ennenägematud võimed ning soov teha head ja teisi aidata. Ta sõbruneb valvur Paul Edgecombiga, kes üritab meest aidata, kui mõistab, et Coffey on ekslikult süüdi mõistetud.
2019. aasta Ukraina parlamendivalimised

2019. aasta Ukraina parlamendivalimised toimusid ennetähtaegselt 21. juulil 2019.

Ennetähtaegsete valimiste korraldamise küsimus

21. mail saatis president Volodõmõr Zelenskõi oma ukaasiga laiali Ukraina Ülemraada ning määras ennetähtaegsete valimiste toimumise ajaks 21. juuli 2019, kuid see otsus vaidlustati Ukraina Ülemkohtus. 24. mail esitas Ülemraada saadikute grupp Ukraina Konstitutsioonikohtule kaebuse, milles palusid tunnistada põhiseadusevastaseks presidendi ukaas Ülemraada laialisaatmise kohta. 20. juunil 2019 tunnistas Ukraina Konstitutsioonikohus ukaasi põhiseaduspäraseks, kuid enne otsust registreeris Ukraina Keskvalimiskomisjon 26. mail esimese kandidaadi.

Osalenud kandidaadid

199-s majoritaarses valimisringkonnas oli kandidaadina registreeritud 3082 kandidaati.

Valimistele lubamisest keeldumised

Ukraina Keskvalimiskomisjon keeldus 23. juunil Uute Jõudude Liikumist valimistele lubamast. Liikumise kandidaatide nimekirjas oli ka Mihheil Saakašvili. 15. juunil 2019 teatas Ukraina Ülemkohus, et on teinud otsuse, mille kohaselt blogija Anatoli Šari ei saa kandideerida, sest ei olnud olemasolevate tõendite kohaselt viimased viis aastat elanud Ukrainas.
Estonia 010

Estonia-010 oli viimane Estonia-sarja kuuluv kõrgekvaliteetne ehk Hi-Fi raadiokomplekt (radioola), mis töötati välja Tallinna Raadio-Elektroonika Konstrueerimisbüroos (TREKB) aastaks 1985, ja mida toodeti Tallinnas tehases Punane RET 1991. aastani, mil Estonia nime kasutamise õiguse omandas  Audes. 
Komplekti kuulusid eelvõimendi, lõppvõimendi, raadiovastuvõtja, vinüülplaadimängija ja 2 kõlarit, hiljem ka CD-plaadimängija.
Komplekti jaoks töötati välja ka kassettmagnetofon, mis aga seeriatootmisse ei läinud.
Eelvõimendeid Estonia YΠ-010 toodeti kokku 35 347.
Lõppvõimendeid Estonia YM-010 toodeti kokku 34 896.
Neiķene raudteepeatus

Neiķene raudteepeatus oli raudteepeatus Tallinna–Pärnu–Riia raudteel Limbaži piirkonnas ja Katvari vallas. Peatus asus Riia raudteejaamast 93,4 km kaugusel.
Peatus avati 23. novembril 1935. Algselt kandis peatus nime Neiķeni. Peatus asus merepinnast 103,04 meetri kõrgusel; see paik oli ka antud raudtee kõige kõrgemaks kohaks. Viimane rong peatus seal aastal 1998. Aastatel 2005–2006 võeti Läti poolelt metallivaraste rüüstatud raudtee kuni Skulteni üles. Peatuse likvideerimisel kuulusid sealsete ehitiste hulka ootepaviljon, ooteplatvorm ja kolm kaevu.
Rudolph Koenig

Karl Rudolph Koenig (26. november 1832 – 2. oktoober 1901), tuntud kui Rudolph Koenig, oli saksamaa füüsik, kes tegeles peamiselt akustiliste nähtuste uurimisega.
Aivar Valdre

Aivar Valdre (sündinud 13. aprill 1957 Tallinnas) on Eesti filmirežissöör, stsenarist ja karikaturist.
Ta on lõpetanud 1975. aastal Tallinna 39. Keskkooli, edasi õppis 1982–1987 Tartu Riiklikus Ülikoolis eesti keelt ja kirjandust ning 1992. aastal täiendanud end Reuters’i juures. Töötanud Eesti Telegraafiagentuuris (ETA), ajalehtedes Hommikuleht, Rahva Hääl ja Eesti Ekspress. Alates 1995. aastast uudisteagentuuri Baltic News Service (BNS) välistoimetuse juhataja. Valdre on kirjutanud aastail 2005–2008 aastaraamatusse "Kes? Mis? Kus?" maailma sündmusi käsitleva osa. 1970–1980ndatel on tema karikatuure ja tekste avaldanud ajakirjas Pikker ning ajalehtedes Õhtuleht ja Sirp.
Aivar Valdre tegi 2016. aastal koos Lauri Lippmaaga dokumentaalfilmi "Šuša" Valgevene esimesest riigipeast Stanislav Stanislavovitš Šuškevitšist. 2017. aastal nomineeriti "Šuša" EFTA (Eesti filmi- ja teleauhind) parimaks dokumentaalfilmiks.

Tunnustused

2017 - Eesti filmi- ja teleauhinna parima pika dokumentaalfilmi nominatsioon filmi "Šuša" eest (kahasse Lauri Lippmaaga)
Kohalik kaupade ja teenuste vahetussüsteem

Kohalik kaupade ja teenuste vahetussüsteem (lühendatult KKTV, ingl.k. Local Exchange Trading System – LETS) on kohalik demokraatlik mittetulunduslik ettevõtmine, mis pakub kogukonnale kuulutuste kataloogi ja andmebaasi kõikidest vahetussüsteemi tehingutest. Tehingu väärtust arvestatakse riikliku rahaga võrdväärsetes vahetusühikutes. See on ka vastastikuse krediidi süsteem, sest iga kasutaja saab tehinguga nõustumisel oma kontoga miinusesse minna. KKTV liikmed usuvad, et vahetussüsteem aitab suurendada osalejate ostujõudu ja sotsiaalsete kontaktide arvu ning rikastab kogukonda.
Mädapea tammik

Mädapea tammik on Lääne-Virumaal Rakvere vallas olev kaitsealune tammik.
Tammik on suures osas ühtlasi puisniit. Tammik võeti 1958. aastal kaitse alla Mädapea tammiku kaitsealana, mille pindala 48 ha. Tänapäeval kaitstakse Mädapea tammiku maastikukaitseala koosseisus ka männikut.
Kurista mõisa kalmistu (Võnnu)

Kurista mõisa kalmistu on kalmistu Võnnu kihelkonnas Tartumaal, tänapäevase haldusjaotuse järgi Kurista külas Kastre vallas Tartu maakonnas.

Ajalugu

Kalmistu arvatavasti rajas Kurista mõisa tollane omanik Stephan Guillemot de Villebois 1834. aastal, kui surid tema tütar Anna Eleonora ja poeg Alexander. Kalmistule maetute üldarv pole teada.

Kirjeldus

Kalmistu jääb mõisa südamest linnulennult umbes 500 m kaugusele läände.
Kalmistu lõunaservas paiknes väravaehitisena kabel, millest praegu on säilinud ainult varemed. Kalmistul on säilinud hauatähiste osi ning sisselangenud hauakohti.
Andrejs Pumpurs

Andrejs Pumpurs (22. september 1841 – 6. juuli 1902) oli läti kirjanik, läti rahvuseepose "Lāčplēsis" ("Karutapja") autor.
2005. aasta Malaisia Grand Prix

2005. aasta Vormel 1 etapp Malaisia Grand Prix toimus 20. märtsil Malaisias Sepangi ringrajal.
Eesti Demokraatia Uuendamine

Eesti Demokraatia Uuendamine oli aastatel 2005–2011 tegutsenud avalik, sõltumatu ja erapooletu kodanikualgatus, mis tekkis seoses Tõive Kivikase üleskutsega poliitikute eetikakoodeksi sisseseadmiseks. Algatus oli suunatud kodanike aktiviseerimisele demokraatia edendamise nimel ning usalduse suurendamisele kodanike ja poliitikute vahel. Kodanikualgatust ja sellega seotud mittetulundusühingut nimetati lühendatult E-D-U.
Laserlõikus

Laserlõikus laserit materjalide lõikamiseks kasutav tehnoloogia. Tavaliselt kasutatakse seda tööstustootmises kuid on hakatud kasutama ka koolides, väikeettevõtetes ja hobi korras. Laserlõikus töötab suunates suure võimsusega laseri väljundit optiliste elementidega. Laseri optikat ja arvutijuhtimist kasutatakse materjali või laserkiire liigutamiseks. Tavaline materjalide lõikamiseks mõeldud kommertslaserlõikur jälgib programmi, et lõigata materjali sisse sobilik muster. Laserkiir teravustatakse materjali pinnale, mis seejärel sulab, põleb või aurustub. Protsessist jääb järgi kvaliteetse pinnaga serv. Tööstuslikke laserlõikureid kasutatakse nii leht- kui struktuurmaterjalide ja torude lõikamiseks.
Kirke Kangro

Kirke Kangro (sündinud 21. aprillil 1975) on eesti kunstnik.

Hariduskäik

Lõpetanud Eesti Kunstiakadeemia 1999. aastal skulptuuri erialalal. Magistrikraadi sai ta 2009. aastal interdistsiplinaarsete kunstide erialal.

Töö

Aastal 2010 valiti ta Eesti Kunstiakadeemia skulptuuri osakonna dotsendiks, aastal 2011 sai temast EKA skulptuuri ja installatsiooni osakonna juhataja. 2014 valiti ta EKA professoriks ja alates 2016. aasta sügisest töötab ta EKA vabade kunstide dekaanina. Ta on Eesti Kunstnike Liidu ja Kujurite Ühenduse liige, alates aastast 2013 Eesti Kunstnike Liidu volikogu liige.

Isiklikku

Kirke Kangro on sündinud kirjanik Leelo Tungla ja helilooja Raimo Kangro teise lapsena. Kirjanik Maarja Kangro on tema õde.
Nõmme Rattaklubi

MTÜ Nõmme Rattaklubi on jalgrattasporti ja suusatamist edendav klubi Tallinnas, Eesti Jalgratturite liidu ja Eesti Suusaliidu liikmesklubi.
Klubi tegutseb 2008. aastast, seal töötavad Nõmme rattakool, Viimsi Rattakool ja Nõmme suusakool. Nõmme Rattaklubi sportlased on saavutanud nii Eesti kui rahvusvahelistel võistlustel auhinnalisi kohti.
Juhan Ennulo

Juhan Ennulo (sünninimi Johannes Orik; 3. jaanuar 1898 Vana-Võidu vald, Viljandimaa – 27. veebruar 1982 Tallinn) oli eesti arstiteadlane.
Lõpetas 1918. aastal Hugo Treffneri Gümnaasiumi. Samal aastal astus ta Tartu Ülikooli ajaloo-keeleteaduskonda, kust ta samal aastal läks üle arstiteaduskonda, kuid õpingud katkesid, kuna ta võttis osa Vabadussõjast; meditsiiniõpingud jätkusid aastal 1919 ja 1925. aastal lõpetas ta Tartu Ülikooli arstiteaduskonna. Peale ülikooli lõpetamist täiendas ta end Pariisis nina- ja kurguhaiguste arstina. 1932. aastal kaitses Tartu Ülikoolis arstiteaduse doktori kraadi väitekirjaga "Mõningate keemiliste ainete fikseerumisest erütrotsüütidega".
1928. aastast töötas Tartu Ülikooli haavakliiniku assistendina. 1931. aastast töötas Võru linnaarstina.
1923. aastal oli lühikest aega (2. märts – 12. märts 1923, asendusliikmena) I Riigikogu liige. Oli ESDTP liige.
Aastatel 1945–1948 töötas ta TRÜ hospitaalkirurgia kateedri juhatajana (dotsendina). Seejärel asus tööle Tallinna Kivimäe sanatooriumisse kopsukirurgina. Aastatel 1949–1951 ja 1954–1957 oli ta Eesti NSV Tervishoiu Ministeeriumi Õpetatud Nõukogu teadussekretär ja samaaegselt aastatel 1951–1957 Tallinna tuberkuloosidispanseri kirurgiaosakonna juhataja. Aastast 1956 töötas ta Eksperimentaalse ja Kliinilise Meditsiini Instituudis, seejuures aastast 1957 tuberkuloosisektori juhatajana; instituudis töötas ta aastani 1964, mil ta jäi pensionile.
Maetud Tallinna Metsakalmistule.
Purdeküla

Purdeküla on paikkond (varem küla staatuses nimega Purde) Valga maakonnas Tõrva vallas Puide küla loodeosas. Külana eksisteeris see 1920. ja 1930. aastatel.
Purdeküla on mainitud 1684 ja 1731 (Purde Külla) ja enne seda oli seal Helme mõisa lahustükk. Kuni 1939. aastani kuulus Purde küla Helme valda, seejärel läks Hummuli valla koosseisu.
Zeigarniki efekt

Zeigarniki efekt tähendab, et inimesed mäletavad lõpetamata ülesandeid/tegevusi paremini kui tehtud ja lõpetatuid. See võimaldab järeldada, et õpilased, kes teevad õppimises pause (tegelevad mõne teise ainega, mängivad jne), mäletavad materjali paremini, kui need, kes õpivad ühes osas.
Bljuma Zeigarnik asus efekti uurima peale seda, kui tema juhendaja professor Kurt Lewin juhtis tähelepanu sellele, et lõpetamata asjad jäävad paremini meelde. Näiteks seisavad ettekandjal hästi meeles veel maksmata arvete detailid, kuid need, mis juba tasutud, ununevad kiiresti. Zeigarnik töötas välja eksperimentide seeria, et seda fenomeni uurida. Katseid viidi läbi nii individuaalselt kui ka grupitestimistena. Peamiselt kasutati plaani, kus eksperimendis anti katseisikutele ükshaaval 18–22 ülesannet. Katsealustel tuli need ära teha võimalikult kiiresti ja korrektselt. Katseisikuid segati poolte ülesannete lahendamise ajal. Pärast viimast ülesannet palus eksperimentaator katseisikutel öelda, millised ülesanded neile katse käigus anti. Autorid tõid välja, et esimestena meenusid ja said nimetatud need ülesanded, milles segati. Nad spekuleerisid, et lahendamise häirimisest tulenev "šokk" rõhutas ülesannet, sellele pöörati rohkem tähelepanu ja see jäi katseisikutele paremini meelde. Töö avaldati 1927. aastal.
Haapsalu Raekoda

Haapsalu Raekoda (varem Läänemaa Muuseum) on muuseum Lääne maakonnas Haapsalus. Muuseum kuulub sihtasutus Haapsalu ja Läänemaa Muuseumitele.
Aastal 2014 avatud uus püsiekspositsioon tutvustab 20. sajandi esimese poole Haapsalut suvitaja pilgu läbi. Näitus annab ülevaate elust Haapsalus, linnakeskkonnast ja kõige olulisematest vaatamisväärsustest.
Muuseumikogude suurus 1997. aasta seisuga oli üle 61 000 säiliku.

Ajalugu

Aastal 1921 kutsuti kokku Haapsalu Kaunistamise Selts, mis 8. aprillil 1924 otsustas moodustada komisjoni muuseumi rajamiseks. Muuseum asutati 1929. Muuseumi esimene näitus pandi üles augustis 1930 Haapsalu 650. aastapäeva pidustuste raames piiskopilinnuse vahitornis, eksponeeriti vanavara. Muuseum oli avatud ainult suviti sealsamas, sest muuseumil oma maja puudus.
1946. aastal anti muuseumi käsutusse 18. sajandist pärit Haapsalu raekoda, kus muuseum tegutseb 1950. aastast. Maja alumisel korrusel asus põhiekspositsioon Lääne maakonna ja Haapsalu linna ajaloost ning näitusesaal regulaarselt vahetatavate väljapanekute tarbeks.
Estonian Nature Tours

Estonian Nature Tours ('Eesti loodusretked') on Eesti loodusturismifirma keskusega Lihulas. Firma juriidiline nimi on Kumari Reisid OÜ.
Ettevõte on spetsialiseerunud loodusretkedele (linnu- ja loomavaatlusele) ning muudele eluslooduse vaatlemise ekskursioonidele. Linnuvaatlust pakutakse eelkõige linnuparadiisina tuntud Matsalu rahvuspargis ja Läänemaal, kuid kõiki teenuseid pakutakse üle Eesti. Mitmepäevased linnuvaatlusretked sisaldavad kohalesõitu, majutust, toitlustust ja professionaalset linnugiidi teenust.
Ettevõte pakub teenuseid veebruarist septembri lõpuni. Teenuste seas on ka hallhüljeste vaatlus.
Retkejuhtide ja giididena tegutsevad Tarvo Valker, Remo Savisaar, Kaarel Võhandu, Peeter Vissak, Uku Paal, Mirkko Virta, Uudo Timm ja Margus Pensa.
2001: Kosmoseodüsseia

Mõju

"2001: Kosmoseodüsseia" on paljudele filmiloojatele mõju avaldanud. Steven Spielberg on filmi nimetanud oma kaasaegsete filmipõlvkonna suureks pauguks, George Lucas pidanud seda erakordselt inspireerivaks, Sydney Pollack murranguliseks ja Ridley Scott ulmefilmide tipuks. Ka filmikriitik Michel Ciment, kes on Kubrickust põhjalikult kirjutanud, on öelnud: "Kubrick lõi filmi, mis muutis hetkega kogu senise ulmefilmide valdkonna lootusetult ajast maha jäänuks."
Teised seevastu rõhutavad "2001" tähtsust sarnaste filmide valdkonnale aluse panijana: sellele järgnesid "Kolmanda astme lähikontaktid" ("Close Encounters of the Third Kind", 1977), "Tulnukas" ("Alien", 1979), "Blade Runner" (1982) ja "Kontakt" ("Contact", 1997), mis tõestasid, et ka suure eelarvega tõsise sisuga ulmefilmid võivad olla edukad, ning panid aluse Hollywoodis toodetavatele ulme-menukitele. Teadusajakirja Discover blogija Stephen Cass on filmi ulatuslikust mõjust rääkides kirjutanud, et "graatsilised kosmoselaevastseenid, mida toetab voolav muusika, HAL 9000 tarantlilikult ohtlikpehmed toonid ning monoliit on saanud iseseisvateks kultuurilisteks ikoonideks".
Filmis kasutatud tehnika on inspireerinud ka arvutitootjaid. Näiteks 2010. aastate alguses sattus vaidluse keskmesse Apple'i tahvelarvuti iPad, mille kohta Samsung esitas vaide, et selle disain on kopeeritud tahvelarvutitelt, mida Discovery One'il astronaudid ühes stseenis kasutavad. Apple on lisanud ka iPhone'is kasutatavale hääljuhtimisrakendustarkvarale Siri nüansi: kui paluda avada kosmoselaeva uksed ("Open the pod bay doors"), vastab see: "Vabandust, ma ei saa seda teha." ("I'm sorry I can't do that").
Salusaar

Salusaar on rabasaar Nätsi, Võlla ja Eassalu raba vahel; halduslikult Pärnu maakonnas Lääneranna vallas. Rabasaar on arvele võetud ürglooduse objektina.
Veide kihelkond

Ajalugu

Veide kihelkond asutati 1883. aastal, mil senine Volmari kihelkonna Veide tänaval asunud diakonaat eraldati iseseisvaks kihelkonnaks. Diakonaadi asutas aastal 1674 Karl Gustav Oxenstierna. Patronaadiõigus kuulus kihelkonna rüütlimõisatele ja konsistooriumile kui Volmari linnamagistraadi õigusjärglasele.
Nõukogude ajal sealne kogudus suleti. Hiljem tagastati nende kirik Volmari Siimoni kogudusele, aastal 2011 ostsid selle ära aga Valmiera baptistid, kogudus säilitas seal siiski oma kantseleiruumid.
Merendus (ajakiri)

Merendus oli Eesti merenduslik ajakiri. See ilmus aastail 1933–1940.
Ajakirja algatajaks oli Mereväe Ohvitseride Liitkogu. Ajakiri ilmus 6 korda aastas. Ilmusid peamiselt artiklid erinevatelt merenduse tehnilistel erialadel, sadamatest, purjetamisest, spordist, meresõjandusest, mereväest, merekaitseliidust, merenduspoliitikast ja lühikokkuvõtted välisuudistest. Ajakirjal ilmusid ka mõned lisad.
Esimene tegevtoimeteja oli leitnant Richard Kokk ja vastutav toimetaja kaptenleitnant Vassili Martson (hilisema nimega Valev Mere). Viimane tegevtoimetaja oli Johannes Ivalo 1935–1940 ja viimane vastutav toimetaja Richard Kokk 1939–1940.
Kirjastuseks oli kuni 1934 OÜ Täht aadressil Tallinn Vana Pärnu mnt 31, hiljem kuni 1940 trükikoda R. Tohver.
Youssou N'Dour

Youssou N'Dour (sündinud 1. oktoobril 1959 Dakaris) on Senegali laulja. 4. aprillist 2012 on ta Senegali turismi- ja kultuuriminister.
Tema üks tuntumaid lugusid on Neneh Cherryga sisse lauldud "7 seconds".
Puu tänav

Puu tänav on tänav Tallinnas Nõmme linnaosas Hiiu asumis. Puu tänav algab Raudtee tänavalt Tallinna–Keila raudtee äärest, ristub Pärnu maantee ja Sõlme tänavaga ning lõpeb Harku tänaval. Puu tänav on peaaegu lõunakagu-põhjaloodesuunaline ja ligikaudu 275 meetri pikkune.

Tänava nimed

Tänava esialgseks nimeks oli alates 13. novembrist 1927 Köie tänav (saksa keeles Seilstrasse, vene keeles Канатная улица). See nimi tulenes sellest, et tänava ääres asus köietöökoda. Ajutiselt oli tänava nimi aastatel 1940–1941 Kaera tänav. 25. septembril 1959 pandi tänavale nimeks Nööri tänav, 22. aprillil 1960 aga Puu tänav.